ΚΑΝΟΝΙΣΜΟΣ (ΕΟΚ) αριθ. 3241/92 ΤΗΣ ΕΠΙΤΡΟΠΗΣ της 6ης Νοεμβρίου 1992 για την αποδέσμευση των εγγυήσεων που κατατίθενται για τις άδειες εισαγωγής που προβλέπονται στον κανονισμό (ΕΟΚ) αριθ. 564/92 στον τομέα του χοιρείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 519/92 του Συμβουλίου της 27ης Φεβρουαρίου 1992 για ορισμένες λεπτομέρειες εφαρμογής της προσωρινής συμφωνίας για το εμπόριο και τα εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα αφενός, και της Δημοκρατίας της Πολωνίας αφετέρου (1), και ιδίως το άρθρο 1,

Εκτιμώντας:

ότι ο κανονισμός (ΕΟΚ) αριθ. 564/92 της Επιτροπής (2) καθόρισε τις λεπτομέρειες εφαρμογής στον τομέα του χοιρείου κρέατος του καθεστώτος που προβλέπεται από τη προσωρινή συμφωνία που συνήφθη από την Κοινότητα με τη Δημοκρατία της Ουγγαρίας-

ότι οι φορείς της Κοινότητας έχουν υποβάλει τις αιτήσεις τους για άδεια εισαγωγής για την περίοδο από 1ης Ιουλίου έως 30 Σεπτεμβρίου 1992 κατά τη διάρκεια των δέκα πρώτων ημερών του Ιουλίου 1992- ότι κατά την εποχή αυτή η αγορά του χοιρείου κρέατος στην Ουγγαρία εφοδιάζετο κανονικά και ικανοποιητικά- ότι οι φορείς ήταν συνεπώς πεπεισμένοι ότι η κατάσταση αυτή θα παρέμενε αμετάβλητη κατά τους επόμενους μήνες πράγμα που θα τους επέτρεπε να εκπληρώσουν τις υποχρεώσεις που προκύπτουν από τα πιστοποιητικά εισαγωγής που εκδόθηκαν στις 23 Ιουλίου 1992-

ότι κατά τη διάρκεια της προαναφερθείσας περιόδου υπήρξε έλλειψη χοιρείου κρέατος στην Ουγγαρία λόγω ιδίως της εξαιρετικής ξηρασίας που μειώνει σημαντικά τις διαθέσιμες ποσότητες των προϊόντων που χρησιμοποιούνται για τη διατροφή των χοίρων- ότι επιπλέον, η ανισορροπία μεταξύ παραγωγής και ζήτησης ενισχύθηκε από το γεγονός ότι η Ουγγαρία υποχρεώθηκε προσφάτως να λάβει υγειονομικά και κτηνιατρικά μέτρα έναντι ορισμένων γειτονικών χωρών τα οποία απαγορεύουν την εισαγωγή από τις χώρες αυτές- ότι λόγω αυτών των απροβλέπτων γεγονότων οι κοινοτικοί φορείς αδυνατούν να εφοδιάσουν την ουγγρική αγορά με το σύνολο των ποσοτήτων που αναφέρονται στα πιστοποιητικά εισαγωγής-

ότι είναι συνεπώς αναγκαίο να προβλεφθεί η αποδέσμευση των εγγυήσεων που αναφέρονται στο άρθρο 6 του κανονισμού (ΕΟΚ) αριθ. 564/92 για τις μη χρησιμοποιηθείσες άδειες εισαγωγής-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αποδεσμεύονται οι εγγυήσεις που κατατέθηκαν για τις άδειες εισαγωγής των προϊόντων που αναφέρονται στις ομάδες 1, 2, 3 και 4 του παραρτήματος Ι του κανονισμού (ΕΟΚ) αριθ. 564/92, οι οποίες εκδόθηκαν στις 23 Ιουλίου 1992, αλλά για τις οποίες οι υποχρεώσεις εισαγωγής δεν εκπληρώθηκαν πριν από το τέλος της διάρκειας ισχύος τους.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Νοεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 56 της 29. 2. 1992, σ. 6. (2) ΕΕ αριθ. L 61 της 6. 3. 1992, σ. 9.